
Potenciális nem léziós állapotot fenntartó folyamatok a pikkelysömörös tünetmentes bőrben

Kulcsszavak: pikkelysömör; nem léziós bőr; keratinocita; BDNF
Bevezetés:
Pikkelysömörben a látszólag egészséges megjelenésű tünetmentes bőrterületek eltérései
egyrészt hajlamosíthatnak a léziók kialakítására, másrészt a tünetek megjelenése ellen védő
folyamatok is lehetnek. Mivel a tünetmentes bőrben a szöveti környezet befolyásolhatja a
tünetek megjelenését, ezért célunk volt olyan folyamatok vizsgálata, melyek szerepet
játszhatnak ebben, és segíthetik a tünetmentes állapot fenntartását.
Módszerek:
Protein array-vel vizsgáltuk a citokinek, kemokinek, proteázok, és proteáz inhibitorok
kifejeződését az egészséges, és az enyhe és súlyos pikkelysömörös betegek tünetmentes
(PS-TM) bőrmintáiban. A kétszeres változást mutató fehérjékkel Reactome over-
reprezentációs tesztet végeztünk. Az eredmények validálásaként brain-derived neurotrophic
factor (BDNF) immunfluoreszcens festés szolgált. A BDNF szerepét a keratinociták
proliferációjában különböző állapotú HaCaT keratinocitákban, valamint siRNS-mediált
csendesítés hatására vizsgáltuk MTT esszével és CytoSmart Lux2 mikroszkópos
elemzéssel.
Eredmények:
Az elváltozások az egészségeshez képest az enyhe és súlyos PS-TM bőrben különböző pro-
és anti-inflammációs folyamatokat tártak fel. Főként a citokinek/kemokinek mutattak
súlyosság szerinti elváltozást a PS-TM bőrtípusokban, melyek leginkább a metil-CpG-kötő
fehérje-2 (MECP2) szabályozott transzkripciós folyamathoz kapcsolódtak. A súlyos versus
enyhe PS-TM bőr az MECP2 és az extracelluláris mátrix szerveződésével kapcsolatos
mechanizmusok különbözőségére utalt. Az MECP2-kapcsolt folyamat a vizsgált fehérjék
közül a BDNF-hez volt köthető, melynek a pikkelysömör súlyossága szerinti csökkent
kifejeződését azonosítottuk a PS-TM keratinocitákban. Megfigyeltük, hogy a növekvő
állapotú HaCaT keratinociták BDNF kifejezése magasabb. A BDNF siRNS mediált
csendesítése pedig csökkent metabolikus aktivitást és proliferációs sebességet
eredményezett.
Megbeszélés:
Az enyhe és súlyos PS-TM bőrterületeknek az egészségestől eltérő a gyulladásos szöveti
környezete, melynek szerepe lehet a tünetmentes állapot fenntartásában. A csökkenő BDNF
szint a PS-TM epidermiszben hozzájárulhat a bőr nem-hiperproliferatív állapotban
tartásához.



